**ADATVÉDELMI ÉS ADATKEZELÉSI**

**TÁJÉKOZTATÓ**

# I. ADATKEZELŐ BEMUTATÁSA

Az **Óbudai Egyetem** (a továbbiakban: Egyetem, Adatkezelő, vagy „Mi”) belső adatkezelési folyamatai jogszerűségének és az érintettek jogainak biztosítása céljából az alábbi adatvédelmi tájékoztatót alkotja.

|  |  |
| --- | --- |
| Adatkezelő megnevezése: | **Óbudai Egyetem** |
| Intézményi azonosító szám: | **FI12904** |
| Adatkezelő székhelye: | **1034 Budapest, Bécsi út 96/B.** |
| Adatkezelő elektronikus címe: | **jog@uni-obuda.hu** |
| Adatkezelő képviselője: | **Prof. Dr. Kovács Levente rektor** |
| Adatvédelmi tisztviselő: | **Bovard Kft. (info@bovard.hu)** |

Az Adatkezelő, mint felsőoktatási intézmény a nemzeti felsőoktatásról szóló 2011. évi CCIV. törvényben (a továbbiakban: Nftv.) meghatározottak szerint – az oktatás, a tudományos kutatás, a művészeti alkotótevékenység mint alaptevékenység folytatására – létesített szervezet.[[1]](#footnote-1) Közfeladatainak ellátása, végrehajtása során szükségszerűen felmerül személyes adatok kezelése.

Az Adatkezelő a személyes adatokat valamennyi hatályos, de elsősorban az alábbi jogszabályok előírásai szerint kezeli:

* az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.),
* az Európai Parlament és a Tanács (EU) 2016/679 rendelete a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet; a továbbiakban: Rendelet vagy GDPR).

Az Adatkezelő a személyes adatokat bizalmasan kezeli, az adatok megőrzése érdekében megtesz minden az adattároláshoz, adatkezeléshez kapcsolódó informatikai és egyéb biztonságos adatkezelést elősegítő technikai és szervezési intézkedést.

**\*\*\*\*\***

# II. ADATKEZELÉSI CÉLOK

Az Egyetem a B+N Referencia Ipari, Kereskedelmi és Szolgáltató Zrt.-vel (székhely: 3544 Tardona, Katus domb 1.; cégjegyzékszám: 05-10-000479; a továbbiakban: B+N) együttműködve „B+N Ösztöndíjprogram” elnevezéssel ösztöndíjprogramot szervez, melynek célja, hogy támogassa az Óbudai Egyetem Keleti Károly Gazdaságtudományi Karán tanuló hallgatók tudományos és szakmai fejlődését, valamint kutatási tevékenységét, illetve motiválja őket arra, hogy tanulmányaik során tudományos diákköri tevékenységet végezzenek, és kutatásaikat szakmai prezentációk, beszámolók, versenyek (pl. TDK) keretében is bemutassák.

A Pályázatra vonatkozó eljárás (a továbbiakban: Pályázat) folyamatát és feltételeit az Egyetem és a B+N közösen határozzák meg, a Pályázat lebonyolítását azonban az Egyetem végzi.

A Pályázatra az Egyetem azon hallgatói jelentkezhetnek, akik az Óbudai Egyetem Keleti Károly Gazdaságtudományi Karán alapszakos, nappali tagozatos, Műszaki menedzser vagy Gazdaságinformatikus szakon másod- vagy harmadéves aktív hallgatók, illetve akik az egyéb pályázati feltételeknek megfelelnek. A jelentkezés részeként a hallgató motivációs levelet, valamint kutatási tervet köteles benyújtani.

A benyújtott pályázati anyagok bírálatát és így a Pályázat eredményéről való döntéshozatalt az Egyetem és a B+N által delegált tagokból álló bíráló bizottság végzi az előzetesen a felek közötti szerződésben megállapított bírálati szempontok alapján.

A nyertes pályázókkal az Egyetem ösztöndíjszerződést köt, és részükre ez alapján ösztöndíjat biztosít, illetve a nyertes pályázók kötelesek a kutatási tervüket a B+N munkatársai számára egy belső rendezvény keretében bemutatni, továbbá a Pályázat eredményhirdetésétől számított 1 éven belül szakmai beszámolót készíteni, melyet az Egyetem és a B+N rendelkezésére bocsátanak. A B+N jogosult a nyertes pályázókkal felhasználási szerződést kötni a kutatási tervben és a beszámolóban foglaltakkal kapcsolatban, illetve a nyertes pályázókkal PR és marketing tevékenységet folytathat.

A Pályázat eredményéről, továbbá a nyertes pályázók által megküldött beszámolókról, azok bemutatásáról az Egyetem és a B+N tájékoztató cikkeket tehet közzé, az egyes személyes megjelenéssel járó eseményekről pedig fénykép- és videófelvételeket készíthet és használhat fel.

Az Egyetem, mint önálló adatkezelő, a pályázókkal, illetve a nyertes pályázókkal összefüggésben megvalósított személyesadat-kezeléséről a jelen tájékoztató útján nyújt az érintetteknek tájékoztatást. Ezzel kapcsolatban felhívja arra a figyelmet, hogy a B+N adatkezeléséről az érintettek számára a B+N ad tájékoztatást.

**1. A Pályázat megszervezésével és lebonyolításával kapcsolatos, valamennyi pályázóra vonatkozó adatkezelés**

**Adatkezelés célja**

Az adatkezelés célja a Pályázat megszervezése és lebonyolítása, ideértve a jelentkezők azonosítását, a velük történő kapcsolattartást, a pályázati feltételeknek történő megfelelés vizsgálatát, illetve a pályázati anyagok elbírálását és a Pályázat eredményéről való döntés meghozatalát, kihirdetését.

**Kezelt személyes adatok és kezelésük jogalapja**

Az Egyetem kezeli a jelentkezők azonosításához és a velük való kapcsolattartáshoz szükséges adatait, valamint a jelentkezőknek a pályázati anyagokban (motivációs levél és kutatási terv) szereplő, azoknak a pályázati feltételeknek való megfeleléséhez és elbírálásához szükséges adatait.

Az adatkezelés az Egyetem által végzett közfeladat végrehajtásához szükséges, mely jelen esetben konkrétan az alaptevékenységéből származó szellemi értékek közösségi célú megismertetése, valamint az Nftv. 11. § (1) bekezdésének megfelelően a tehetséggondozás, valamint a hallgatók későbbi elhelyezkedésének elősegítése a Pályázat szervezésén keresztül, így jogalapja a Rendelet 6. cikk (1) bekezdés e) pontja.

**Személyes adatok forrása**

A személyes adatok forrása az érintett.

**Hozzáférés a személyes adatokhoz**

Az érintett személyes adatait kizárólag az Adatkezelő azon munkavállalói ismerhetik meg, akiknek az a munkaköréből, feladatköréből adódó feladata ellátásához szükséges.

A B+N Referencia Zrt. a Pályázatban foglalt adatokhoz hozzáférhet, hiszen a Pályázat bíráló bizottságának tagjait részben a B+N Referencia Zrt. delegálja.

Az Egyetem a Pályázat eredményét, így a nyertes pályázók nevét, weboldalán és közösségi oldalain közzéteszi.

**Személyes adatok továbbítása harmadik országba vagy nemzetközi szervezet részére**

A személyes adatokat az Egyetem nem továbbítja sem harmadik országba, sem nemzetközi szervezethez, az internet határtalanságából adódóan azonban az interneten közzétett adatokat a feltöltést követően bárki – földrajzi helyzettől függetlenül – megismerheti. Az Egyetemnek nincs ráhatása arra, hogy az interneten közzétett adatokat az azt megismerők mire használják fel, és ezért az Egyetem felelősséget nem vállal.

**Személyes adatok kezelésének időtartama**

A nyertesnek nem minősülő jelentkezők adatait az Egyetem a jelen pont szerinti célból a Pályázat eredményéről szóló döntés kihirdetéséig kezeli.

A nyertes pályázók adatainak további kezelése a II.2. pontban írtak szerint történik, azzal, hogy a Pályázat eredményéről szóló tájékoztató cikkeket az Egyetem a nyilvánosságra hozatalt követően nem törli, csak az érintett kifejezett kérésére, illetve az adatkezelés elleni tiltakozása esetén.

**Automatizált döntéshozatal és profilalkotás**

Egyik sem történik az adatkezelés során.

**\*\*\*\*\***

**2. A nyertes pályázók ösztöndíjszerződésével, az ösztöndíjprogram való részvételükkel kapcsolatos adatkezelés**

**Adatkezelés célja**

Az adatkezelés célja a Pályázaton nyertes pályázók szakmai és anyagi támogatása az ösztöndíjprogramban való részvétel biztosításán keresztül, így különösen az ösztöndíjszerződés megkötése és teljesítése, illetve a teljesítési feltételeknek való megfelelés ellenőrzése, továbbá a nyertes pályázókkal történő kapcsolattartás.

**Kezelt személyes adatok és kezelésük jogalapja**

Az Egyetem kezeli a nyertes pályázók vonatkozásában az ösztöndíjszerződés megkötéséhez és teljesítéséhez szükséges adatokat, ideértve különösen a pályázati anyagban, valamint az ösztöndíjprogramban való részvétel és a kutatási terv eredményéről szóló beszámolóban szereplő személyes adatokat.

Az adatkezelés jogalapja a GDPR 6. cikk (1) bekezdés e) pontja, mivel az adatkezelés az Egyetem közfeladatának ellátásához szükséges, különös tekintettel az Nftv. 11. § (1) bekezdésében meghatározott tehetséggondozási feladatokra.

**Személyes adatok forrása**

A személyes adatok forrása az érintett.

**Hozzáférés a személyes adatokhoz**

Az érintettek személyes adatait az Egyetem kizárólag azon munkavállalói jogosultak megismerni, akiknek az a feladatai közé tartozik.

Az Egyetem továbbítja a B+N Referencia Zrt. felé a nyertes pályázók teljes pályázati anyagát annak érdekében, hogy a B+N Referencia Zrt. fel tudja venni a kapcsolatot a nyertes pályázókkal a kutatási terv bemutatása, a mentorprogram lebonyolítása, illetve felhasználási szerződés megkötése, valamint PR és marketingtevékenységek lefolytatása céljából. A B+N Referencia Zrt. a nyertes pályázókra vonatkozó adatkezelés során önálló adatkezelőként jár el.

Az Egyetem az ösztöndíjprogram alakulásáról, így a nyertes pályázók kutatási tervének, beszámolójának lényegéről tájékoztató cikkeket tehet közzé weboldalán és közösségi oldalain.

**Személyes adatok továbbítása harmadik országba vagy nemzetközi szervezet részére**

A személyes adatokat az Egyetem nem továbbítja sem harmadik országba, sem nemzetközi szervezethez, az internet határtalanságából adódóan azonban az interneten közzétett adatokat a feltöltést követően bárki – földrajzi helyzettől függetlenül – megismerheti. Az Egyetemnek nincs ráhatása arra, hogy az interneten közzétett adatokat az azt megismerők mire használják fel, és ezért az Egyetem felelősséget nem vállal.

**Személyes adatok kezelésének időtartama**

Az Egyetem a személyes adatokat az ösztöndíjszerződés teljesítését követően, mivel hallgatói juttatásról van szó, az Nftv. 3. számú mellékletének 1/B. 3. pontja szerint a hallgatói jogviszony megszűnésére vonatkozó bejelentéstől számított nyolcvan évig kezeli.

**Automatizált döntéshozatal és profilalkotás**

Egyik sem történik az adatkezelés során.

**\*\*\*\*\***

**3. Fénykép- és videófelvétel készítése a nyertes pályázókkal kapcsolatban és annak felhasználása a Pályázat bemutatása, népszerűsítése céljából**

Az Egyetem alaptevékenységéből származó szellemi értékek közösségi célú megismertetése, a tudományos, szakmai élet és közeg népszerűsítése, jelentőségének tudatosítása, továbbá konkrétan a Pályázat bemutatása és népszerűsítése érdekében a Pályázaton nyertes pályázók ösztöndíjprogramban való részvételéről, így különösen a kutatási tervükről szóló beszámoló bemutatásáról fénykép- és videófelvételek készülnek és kerülnek felhasználásra.

A fénykép- és videófelvételek az alábbi online és nyomtatott felületeken kerülhetnek nyilvánosságra hozatalra a fenti célból:

1. Az Egyetem saját online felületei, melyek elsősorban, de nem kizárólagosan az alábbiak:
* az Egyetem <http://uni-obuda.hu/> címen elérhető weboldala, ennek aloldalai (ideértve különösen a <https://kgk.uni-obuda.hu/> linken keresztül elérhető kari weboldalt),
* az Egyetem és a kar Facebook, Instagram és TikTok közösségi oldalai.
1. Az Egyetem saját kiadványai és referencia anyagai, egyéb nyomtatott marketing anyagok (ideértve különösen, de nem kizárólagosan szórólapok, katalógusok, plakátok).

**Adatkezelés célja**

Az adatkezelés célja az Egyetem alaptevékenységéből származó szellemi értékek közösségi célú megismertetése, a tudományos, szakmai élet és közeg népszerűsítése, jelentőségének tudatosítása, továbbá konkrétan a Pályázat bemutatása és népszerűsítése.

**Kezelt személyes adatok és kezelésük jogalapja**

A nyertes pályázók képmását és hangját tartalmazó fénykép- és videófelvételek.

Az adatkezelés az Egyetem által végzett közfeladat végrehajtásához szükséges, mely jelen esetben konkrétan az alaptevékenységéből származó szellemi értékek közösségi célú megismertetése, a tudományos, szakmai élet és közeg népszerűsítése, jelentőségének tudatosítása, a hallgatók elhelyezkedésének elősegítése, továbbá konkrétan a Pályázat bemutatása és népszerűsítése, így jogalapja a Rendelet 6. cikk (1) bekezdés e) pontja.

Az Egyetem az ösztöndíjszerződés megkötése során felhívja a figyelmet arra, hogy a nyertes pályázókról a jelen pontban írtak szerint fénykép- és videófelvétel készül, mely felhasználásra kerül a jelen pontban foglaltak szerint.

**Személyes adatok forrása**

A fénykép- és videófelvételeket az Egyetem által foglalkoztatott személy készíti. Amennyiben a felvételeket nem az Egyetem, hanem a B+N Referencia Zrt. készíti, a személyes adatok forrása a B+N Referencia Zrt.

**Hozzáférés a személyes adatokhoz**

Az érintett személyes adatait kizárólag az Adatkezelő azon munkavállalói ismerhetik meg, akiknek az a munkaköréből adódó feladata ellátásához szükséges.

A Facebook és Instagram oldal tekintetében a Meta Platforms Ireland Ltd. általános adatkezelési tájékoztatója a <https://hu-hu.facebook.com/privacy/policy> és a <https://privacycenter.instagram.com/policy/> linken érhető el. Adatvédelmi kérdésekben a Meta Platforms Ireland Ltd. adatvédelmi tisztviselőjével az alábbi felületen lehetséges a kapcsolatfelvétel:

<https://www.facebook.com/help/contact/540977946302970>.

A TikTok csatorna tekintetében a TikTok Technology Ltd. általános adatkezelési tájékoztatója a <https://www.tiktok.com/legal/privacy-policy?lang=en#privacy-eea> linken érhető el. Adatvédelmi kérdésekben a TikTok Technology Ltd. adatvédelmi tisztviselőjével az alábbi felületen lehetséges a kapcsolatfelvétel: <https://www.tiktok.com/legal/report/privacy?lang=en>.

Az Egyetem az általa készített fénykép- és videófelvételeket továbbíthatja a Yettel, mint önálló adatkezelő, részére.

**Személyes adatok továbbítása harmadik országba vagy nemzetközi szervezet részére**

A személyes adatokat az Egyetem nem továbbítja sem harmadik országba, sem nemzetközi szervezethez, az internet határtalanságából adódóan azonban azokat a feltöltést követően bárki – földrajzi helyzettől függetlenül – megismerheti. Az Egyetemnek nincs ráhatása arra, hogy az interneten közzétett felvételeket az azt megismerők mire használják fel, és ezért az Egyetem felelősséget nem vállal.

**Személyes adatok kezelésének időtartama**

A fénykép- és videófelvételeket a nyilvánosságra hozatalt követően a fenti felületekről az Egyetem nem törli, csak az érintett kifejezett kérésére, illetve az adatkezelés elleni tiltakozása esetén.

**Automatizált döntéshozatal és profilalkotás**

Egyik sem történik az adatkezelés során.

**\*\*\*\*\***

# III. AZ ÉRINTETT JOGAI AZ ADATKEZELÉSHEZ KAPCSOLÓDÓAN

**Tájékoztatáshoz való jog**

Az érintettnek joga van az adatkezeléssel kapcsolatos tájékoztatáshoz, melyet az Adatkezelő jelen tájékoztató rendelkezésre bocsátása útján teljesít.

**Hozzáférési jog**

Az érintettet kérelmére az Adatkezelő bármikor tájékoztatást nyújt arról, hogy az érintett személyes adatainak kezelése folyamatban van-e és ha igen, akkor a személyes adatokhoz és a következő információkhoz hozzáférést biztosít:

1. az adatkezelés céljai;
2. az érintett személyes adatok kategóriái;
3. azon címzettek vagy címzettek kategóriái, akikkel, illetve amelyekkel az Adatkezelő a személyes adatokat közölte vagy közölni fogja, ideértve különösen a harmadik országbeli címzetteket, illetve a nemzetközi szervezeteket;
4. a személyes adatok tárolásának tervezett időtartama, vagy ha ez nem lehetséges, ezen időtartam meghatározásának szempontjai;
5. az érintett tájékoztatást kap továbbá azon jogáról, hogy kérelmezheti az Adatkezelőtől a rá vonatkozó személyes adatok helyesbítését, törlését vagy kezelésének korlátozását, és tiltakozhat az ilyen személyes adatok kezelése ellen;
6. a valamely felügyeleti hatósághoz címzett panasz benyújtásának, illetve bírósági eljárás megindításának joga;
7. ha az adatokat nem közvetlenül az érintettől gyűjtötte az Adatkezelő, úgy az adatok forrására vonatkozó minden elérhető információ;
8. ha sor kerül automatizált döntéshozatalra, ennek tényéről, ideértve a profilalkotást is, valamint legalább ezekben az esetekben az alkalmazott logikáról, tehát arról, hogy az ilyen adatkezelés milyen jelentőséggel, és az érintettre nézve milyen várható következményekkel bír.

Az Adatkezelő erre vonatkozó kérelem esetén az adatkezelés tárgyát képező személyes adatok másolatát az érintett rendelkezésére bocsátja.

**Személyes adatok helyesbítéséhez való jog**

Az érintett bármikor jogosult arra, hogy kérésére az Adatkezelő indokolatlan késedelem nélkül helyesbítse a rá vonatkozó pontatlan személyes adatokat. Figyelembe véve az adatkezelés célját, az érintett jogosult arra is, hogy kérje a hiányos személyes adatok - egyebek mellett kiegészítő nyilatkozat útján történő - kiegészítését.

Az érintettnek a személyes adataiban bekövetkezett változást az Adatkezelőnek mielőbb szükséges bejelentenie, ezzel is megkönnyítve a jogszerű adatkezelést, valamint az érintett jogainak érvényesülését.

**Törléshez való jog**

Az érintett kérésére az Adatkezelő indokolatlan késedelem nélkül köteles törölni az érintettre vonatkozó személyes adatokat, ha az alábbi indokok valamelyike fennáll:

1. az Adatkezelőnek a személyes adatokra már nincs szüksége abból a célból, amelyből azokat gyűjtötte vagy más módon kezelte;
2. hozzájáruláson alapuló adatkezelés esetén az érintett visszavonja az adatkezelés alapját képező hozzájárulását, és az adatkezelésnek nincs más jogalapja;
3. az érintett tiltakozik az adatkezelés ellen, és nincs elsőbbséget élvező jogszerű ok az adatkezelésre, vagy tiltakozik a közvetlen üzletszerzés céljából történő adatkezelés ellen;
4. a személyes adatokat az Adatkezelő jogellenesen kezeli;
5. a személyes adatokat az Adatkezelőre alkalmazandó uniós vagy tagállami jogban előírt jogi kötelezettség teljesítéséhez törölni kell;
6. a személyes adatok gyűjtésére az információs társadalommal összefüggő szolgáltatások kínálásával kapcsolatosan került sor.

**Az adatkezelés korlátozásához való jog**

Az érintett jogosult arra, hogy kérésére az Adatkezelő korlátozza az adatkezelést, ha az alábbiak valamelyike teljesül:

1. vitatja a személyes adatok pontosságát; ez esetben a korlátozás arra az időtartamra vonatkozik, amely lehetővé teszi, hogy az Adatkezelő ellenőrizze a személyes adatok pontosságát;
2. az adatkezelés jogellenes, és ellenzi az adatok törlését, ehelyett kéri azok felhasználásának korlátozását;
3. az Adatkezelőnek már nincs szüksége a személyes adatokra adatkezelés céljából, de az érintett igényli azokat jogi igények előterjesztéséhez, érvényesítéséhez vagy védelméhez; vagy
4. az érintett tiltakozott az adatkezelés ellen; ez esetben a korlátozás arra az időtartamra vonatkozik, amíg megállapításra nem kerül, hogy az Adatkezelő jogos indokai elsőbbséget élveznek-e az érintett jogos indokaival szemben.

**Tiltakozáshoz való jog**

Mivel az adatkezelés az Adatkezelőre ruházott közhatalmi jogosítvány gyakorlásának keretében végzett feladat végrehajtásához szükséges [Rendelet 6. cikk (1) bekezdés e) pont], az érintett jogosult arra, hogy a saját helyzetével kapcsolatos okokból bármikor tiltakozzon személyes adatainak a kezelése ellen, ideértve az említett rendelkezéseken alapuló profilalkotást is.

Ha az érintett személyes adatait az Adatkezelő közvetlen üzletszerzés (tehát például tájékoztató levelek küldése) érdekében kezeli, jogosult arra, hogy bármikor tiltakozzon a rá vonatkozó személyes adatok e célból történő kezelése ellen, ideértve a profilalkotást is, amennyiben az a közvetlen üzletszerzéshez kapcsolódik. Ha az érintett tiltakozik a személyes adatai közvetlen üzletszerzés érdekében történő kezelése ellen, akkor a személyes adatok a továbbiakban e célból nem kezelhetők.

**\*\*\*\*\***

**AZ ÉRINTETT JOGAINAK ÉRVÉNYESÍTÉSÉRE SZOLGÁLÓ ELJÁRÁSREND**

Az érintett a fenti jogait a **jog@uni-obuda.hu** címre megküldött elektronikus levelében, az Adatkezelő székhelyére eljuttatott postai levélben, illetve az Adatkezelő székhelyén személyesen tudja gyakorolni. Az Adatkezelő az érintett kérelmének vizsgálatát és teljesítését a beérkezését követően indokolatlan késedelem nélkül megkezdi. A kérelem alapján tett intézkedéseinkről az Adatkezelő a beérkezésétől számított 1 hónapon belül tájékoztatja az érintettet. Amennyiben a kérelmet az Adatkezelőnek nem áll módjában teljesíteni, úgy 1 hónapon belül tájékoztatja az érintettet a megtagadás okairól és a jogorvoslati jogairól.

Az érintett halálát követő öt éven belül a jelen tájékoztatóban meghatározott, az elhaltat életében megillető jogokat az érintett által arra ügyintézési rendelkezéssel, illetve közokiratban vagy teljes bizonyító erejű magánokiratban foglalt, az Adatkezelőnél tett nyilatkozattal – ha az érintett egy adatkezelőnél több nyilatkozatot tett, a későbbi időpontban tett nyilatkozattal – meghatalmazott személy jogosult érvényesíteni. Ha az érintett nem tett ennek megfelelő jognyilatkozatot, a Polgári Törvénykönyvről szóló 2013. évi V. törvény szerinti közeli hozzátartozója annak hiányában is jogosult a Rendelet 16. (helyesbítéshez való jog) és 21. cikkében (tiltakozáshoz való jog), valamint – ha az adatkezelés már az érintett életében is jogellenes volt vagy az adatkezelés célja az érintett halálával megszűnt – a Rendelet 17. (törléshez való jog) és 18. (az adatkezelés korlátozásához való jog) cikkében meghatározott, az elhaltat életében megillető jogokat érvényesíteni az érintett halálát követő öt éven belül. Az érintett jogainak e bekezdés szerinti érvényesítésére az a közeli hozzátartozó jogosult, aki ezen jogosultságát elsőként gyakorolja.

**\*\*\*\*\***

# IV. JOGORVOSLATI JOG AZ ADATKEZELÉSHEZ KAPCSOLÓDÓAN

A bírósági jogorvoslathoz való jogának érvényesítése érdekében az érintett az Adatkezelővel szemben bírósághoz fordulhat, ha megítélése szerint az Adatkezelő, illetve az általunk megbízott vagy rendelkezésünk alapján eljáró adatfeldolgozó, vagy közös adatkezelő a személyes adatait a személyes adatok kezelésére vonatkozó jogszabályban, vagy az Európai Unió kötelező jogi aktusában meghatározott előírások megsértésével kezeli. A bíróság az ügyben soron kívül jár el. A per elbírálása a törvényszék hatáskörébe tartozik. A per - az érintett választása szerint - az érintett lakóhelye vagy tartózkodási helye, vagy az Adatkezelő székhelye szerinti törvényszék előtt is megindítható. Bíróságkereső: <https://birosag.hu/birosag-kereso>.

A Nemzeti Adatvédelmi és Információszabadság Hatóságnál (NAIH) bejelentéssel az Adatkezelővel szemben bárki vizsgálatot kezdeményezhet arra hivatkozással, hogy személyes adatok kezelésével kapcsolatban jogsérelem következett be, vagy annak közvetlen veszélye fennáll, illetve hogy az adatkezeléshez kapcsolódó jogainak érvényesítését az Adatkezelő korlátozza, vagy ezen jogainak érvényesítésére irányuló kérelmét elutasítja. A bejelentést az alábbi elérhetőségek valamelyikén lehet megtenni:

Nemzeti Adatvédelmi és Információszabadság Hatóság (NAIH)

Postacím: 1363 Budapest, Pf.: 9.

Cím: 1055 Budapest, Falk Miksa utca 9-11.

Telefon: +36 (1) 391-1400

Fax: +36 (1) 391-1410

E-mail: ugyfelszolgalat@naih.hu

URL: <http://naih.hu>

Budapest, 2025. szeptember 10.

1. Nftv. 2. § (1) bekezdése [↑](#footnote-ref-1)